**Laudácia pri príležitosti odovzdávania**

**Pamätnej plakety SAV**

**Dr. Jana Cviková** absolvovala učiteľské štúdium na Filozofickej fakulte UK v Bratislave v roku 1987, v kombinácii študijných odborov slovenský jazyk a literatúra – nemecký jazyk a literatúra. O rok neskôr nastúpila do Literárnovedného ústavu SAV na internú formu vedeckej ašpirantúry, ale počnúc rokom 1993 sa preorientovala na inú oblasť osobných a spoločenských aktivít. Stala sa spoluzakladateľkou a jednou z profilových osobností vzdelávacej a publikačnej organizácie ASPEKT, kde sa venovala výskumnej, osvetovej, prekladateľskej a vydavateľskej činnosti – až do roku 2009. V rokoch 2002-2003 absolvovala univerzitný kurz na Rosa Mayreder College vo Viedni so špecializáciou na feministické vzdelávanie a politiku, čo výrazným spôsobom prispelo k formovaniu jej odborných, ale aj širšie zameraných kultúrnych aktivít. V roku 2009 sa vrátila do SAV, vtedy už do Ústavu svetovej literatúry, kde dokončila svoje doktorandské štúdium a pracovala ako vedecká pracovníčka, zároveň ako vedecká tajomníčka ústavu. V súčasnosti pôsobí aj ako vedúca edičného úseku pracoviska, je zároveň šéfredaktorkou medzinárodne uznávaného literárnovedného časopisu *World Literature Studies,* vydávaného ústavom*.*

Význam vedeckej práce dr. Jany Cvikovej ďaleko prekračuje obzor literárnej vedy ako akademickej disciplíny a jej ťažisko je posunuté výrazne smerom k spoločenským i politickým aktivitám. Jej výsledky sa odrážajú v presvedčivých argumentoch a v expertízach, ktoré Jany Cviková – vďaka integrite a rešpektovanej autorite svojej osobnosti predkladá na verejnú diskusiu v oblasti politík rodovej rovnosti, ľudských práv, ale aj kultúrneho manažmentu. Domáci vedecký i verejný diskurz výrazne spoluutvára svojimi analýzami písomnej kultúry tak v jej každodenných mediálnych prejavoch, ako aj v oblasti estetickej tvorby, ktorá je jej profesionálnym východiskom. Cieľom jej vedeckého úsilia je kritická analýza uplatňovania moci, manipulatívnosti, diskriminácie a otvoreného i latentného násilia vo verbálnych a esteticky etablovaných písomných prejavoch. Dlhodobo vyvíja vedecké iniciatívy s občianskym impaktom, smerujúce od literatúry ku kritike každodenného jazyka a k tvorbe pozitívnych modelov etického správania. Je reprezentantkou domácej literárnej vedy a zároveň slovenskej kritickej inteligencie na domácich i zahraničných vedeckých, občianskych i politických fórach.

Spomeňme aspoň na úrovni názvu niekoľko z jej významnejších prác, monografiu Ku konceptualizácii rodu v myslení o literatúre (Bratislava 2014), štúdie Über die Entstehung des feministischen Bewusstseins in der Slowakei (O vzniku feministického povedomia na Slovensku), profilovú štúdiu Niektoré aspekty zrodu rodového diskurzu na Slovensku, Feministická literárna veda a rodové štúdiá v literárnej vede, Načo je dejinám literatúry kategória rodu?, Sinnvolle und sinnlose Emanziopation (Zmysluplná a nezmyselná emancipácia), Kontexty a subtexty románu Ireny Brežnej Na slepačích krídlach o ére budovania socializmu v slovenskom malomeste, Ženská literárna tradícia. Virginia Woolf a Hana Gregorová, Význam a možnosti používania rodovo vyváženého jazyka : Na úvod (spoluautorka Jana Juráňová).

Jana Cviková patrí k priekopníckym osobnostiam ponovembrového feminizmu na Slovensku. Ovplyvnila niekoľko generácií žien na ceste k sebauvedomeniu a v boji za ľudské práva. Význam osobnosti Jany Cvikovej tkvie okrem jej neprehliadnuteľnej vedeckej, literárnovednej, práce v dopade jej činností na spoločnosť, jej zásluhy pre spoločnosť a kultúru sa teda dajú vnímať na troch rovinách: vedecko-výskumnej, občianskej a redakčno-vydavateľskej.

Organizácia ASPEKT, ktorú v roku 1993 Jana Cviková spoluzakladala s Janou Juráňovou a ďalšími ženami, sa stala základným kameňom slovenského feminizmu. Ich vzdelávacia a vydavateľská činnosť je pevnou súčasťou slovenskej kultúry. Jana Cviková sa od začiatku podieľala aj na príprave časopisu ASPEKT. Jeho 21 tematických čísel vydaných v rokoch 1993 – 2004 tvorí základný pilier feministických štúdií súčasného Slovenska. Po roku 2004 pokračuje v online priestore pod názvom ASPEKTin. Od roku 1996 sa významne podieľala na knižnej edícii ASPEKT ako autorka aj editorka. Medzi jej najvýznamnejšie publikácie z tejto oblasti patria texty spolueditované s Janou Juráňovou: Ružový a modrý svet. Rodové stereotypy a ich dôsledky (2003, 2005),  Feminizmy pre začiatočníčky. Aspekty zrodu rodového diskurzu na Slovensku (2009), Terézia Vansová – Slovenka doma i na cestách (2011), Hana Gregorová – Slovenka pri knihe (2007). Editorky v týchto dielach otvárajú dôležité témy, ktoré intenzívne rezonovali a rezonujú, čo možno dokázať ich citovanosťou a tým, že sa osvedčili ako zdroje inšpirácie pre mnohé ďalšie aktivity.

Záslužnou je aj spolupráca Jany Cvikovej na príprave osvetových kampaní o násilí páchanom na ženách (Piata žena), sexuálnom násilí (Zastavme násilie) či o rodovom rozdiele v odmeňovaní (kedvyrastiem.sk).

Jana Cviková priamo obohatila slovenský literárny priestor o preklady významných nemecky píšucích autoriek, napr. Elfriede Jelinek, Aglaja Veteranyi a Irena Brežná.

Je priekopníčkou aj vo vysvetľovaní a implementácii rodovo inkluzívneho používania jazyka. Je jednou z hlavných autoriek zatiaľ jedinej komplexnej publikácie na túto tému na Slovensku: Analýzy významu a možností používania rodovo vyváženého jazyka (2014).

Predsedníctvo SAV na základe návrhu svojich členov, prof. Ľubici Lacinovej, DrSc. a Mgr. Róberta Karula, PhD. udelila Pamätnú plaketu SAV PhDr. Jane Cvikovej, PhD. *„za vedeckovýskumné výsledky v oblasti feministickej literárnej vedy a za výnimočný celospoločenský význam, ktorý má jej priekopnícka práca v oblastiach feministických štúdií a používania rodovo inkluzívneho jazyka na Slovensku“.*